Drie sterf in Vrystaat-botsingFoto: ER24 Drie mense is dood en twee ander beseer nadat twee motors Vrydagaand op die R26 tussen Clocolan en Ficksburg gebots het. Werner Vermaak, woordvoerder van ER24, het gesê paramedici is net ná 18:00 na die toneel ontbied. Die wrakke van die voertuie het ŉ paar meter weg van mekaar af gestaan. “Die bestuurder van ŉ sportnutsvoertuig, vermoedelik in sy 40’s, is op die toneel dood,” het Vermaak gesê. Die man was die enigste insittende in die voertuig. “ŉ Man en vrou in die ander motor, vermoedelik in hul laat 30’s, het met paramedici se aankoms op die toneel ook reeds aan hul veelvuldige beserings beswyk.” Foto: ER24 Volgens Vermaak het ŉ 19-jarige vrou en ŉ man in sy 20’s, wat ook in die motor was, matige beserings opgedoen. Hulle is op die toneel behandel voordat hulle na ŉ hospitaal in Ficksburg geneem is. Die oorsaak van die ongeluk sal deur die polisie ondersoek word.